Document ID: /fineweb-2-swissfilter-quality_10-filterrobots/filtered/02818.jsonl.gz/193

U subotu je u Domu NK Croatia u Zürichu održano predstavljanje knjiga vukovarskih branitelja Damira Markuša “58’ HOS u obrani Vukovara i Bogdanovaca” i “Ne plači, moj dobri anđele – bitka za Vukovar”, Damira Plavišića.
Zainteresirani Hrvati su se okupili kako bi iz prve ruke poslušali kako su hrvatski branitelji branili Vukovar i preživjeli strahote srpskih logora.
Sat vremena prostorijom je vladao muk, čuli su se samo autori Damir Plavšić i predsjednik NK Croatia Zürich Stjepan Špehar, koji su naizmjence čitali ulomke iz knjige, a koje je pratio video slikovni prikaz, koji se prikazivao na platnu, a koji je publiku posebno emocionalno dirnuo.
Po završetku čitanja Damir Markuš – Kutina je govorio o nekim događajima o kojima je pisao u knjizi, Markuš je najavio još jednu knjigu o svim postrojbama HOS-a, za koju je istaknuo kako će biti „bomba“.
Najavio je i snimanje filma o HOS-u. – Film će biti snimljen bez cenzure u kojem se neće sotonizirati pozdrav “Za dom spremni” pod kojim nisu počinjeni nikakvi zločini i koji je najljepši domoljubni pozdrav, rekao je Markuš.
U svom obraćanju Damir Plavšić je također opisao neke od događaja, koji su ga pratili na njegovom ratnom putu, ali i na putu prolaska kroz tri srpska logora, Stajićevo, Niš, Sremska Mitrovica. On se zahvalio svima na odazivu, te zato što žele da se istina čuje. Zahvalio se organizatorima NK Croatiji, a posebno predsjedniku kluba Stjepanu Špeharu i supruzi Ivi Špehar, koji su ih lijepo ugostili i pokazali im ljepote Züricha.
Stjepan Špehar se zahvalio svima na odazivu, te je pozdravio predstavnika konzulata RH u Zürichu Igora Surdića, Jozu Dalića predsjednika Livanjske zajednice u Švicarskoj, Stjepana Drozdeka predsjednika KUD-a Silvije Strahimir Kranjčević Zürich i urednika portala croatia.ch Zvonimira Mitra.
Špehar je uručio i zahvalnice i zastavice NK Croatie Damiru Markušu i Damiru Plavšiću, a oni njemu također zahvalnicu za organizaciju.
Predstavljanje je završilo pjesmom „Lijepa li si“, koju je otpjevala publika.
Unatoč najavama skupa u medijima i dobroj organizaciji te uglednim gostima, odaziv Hrvata nije bio očekivan. Nezadovoljstvo je izrazio i Stjepan Špehar rekavši kako su Hrvati u Zürichu nedolaskom pokazali svoje domoljublje, a branitelji Plavšić i Markuš dali su svoju mladost i zdravlje za slobodu Hrvatske.
– Ipak, sretan sam što smo imali priliku ugostiti ta dva heroja i na jedan mali način odužiti im se za ono što su oni učinili za nas i Domovinu- kazao je Špehar.